**Отчет на дейността на НЧ "Пробуда-1926" с.Железница за 2018г.**

 През изминалата 2018г., НЧ"Пробуда-1926" осъществяваше дейността си в съгласие със своите програмни цели,заложени в Устава и дейностите по културния календар за годината.Поддържане на общодостъпна библиотека, с присъщите и библиотечно-информационни дейности,както и организиране и поддържане на художествено-творчески колективи,школи,клубове,празненства,чествания и концерти. Период,в който служителите и настоятелството работиха заедно за утвърждаване на вече изградени дейности, преосмисляне на приоритети и техните форми на реализация.Успешно си сътрудничихме с кметство Железница, 191 ОУ „Отец Паисий” и ДГ "Радост".

**Библиотечна дейност през 2018г.**

 Основна цел в библиотечната дейност е привличане на читатели от най-ранна детска възраст, затова всяка година библиотеката се посещава от ученици от местното училище. Всички класове са запознати с правата и задълженията им в библиотеката. През месец април съвместно със 191 ОУ „ Отец Паисий” и 181 ДГ „ Радост” бе проведена инициативата – „ Чети с мен” , която насърчава четенето и повишаването на грамотността сред всички възрастови групи.

 Всяка година във фоайето на читалището се правят тематични витрини, посветени на годишнини на велики личности. Отбелязват се национални празници.

 Регистрираните читателите за 2018г. са 124 души, а посещенията 1489 на брой. Раздадените книги и материали са 2698 тома литература и различни материали свързани с учебния процес. През същата година във фонда на библиотеката са комплектовани 28 тома нова литература. Средствата, необходими за закупуването им се набавят от читателската такса, която е 5лв. на година. И тук искам да кажа, че от 124 читатели, такси са заплатили само 37 от тях, което прави 185 лв. за годината. И въпреки незаплатените такси, читатели не се връщат.

 През месец април бе извършена частична инвентаризация на библиотечния фонд. Отчислени бяха 171 тома физически изхабена литература на обща стойност 55,22лв. И в края на 2018г. фондът на библиотеката наброява 14 809тома.

 Надяваме се и през 2019г. да продължи сътрудничеството ни с Кметството и със 191 ОУ „Отец Паисий” , а също и да привлечем децата от предучилищната група на ДГ „Радост” , с четене на приказки и различни игри, да им покажем че в библиотеката могат да прекарват времето си пълноценно, да ги научим да обичат книгата.

Читалищна дейност:

 Всички бележити дати бяха отбелязани с тематични витрини и табла,както е предвидено по културния календар за 2018г.,като по-голямата част от тях, направихме съвместно с ученици от 191 ОУ,заедно със съответни беседи по темата на събитието. Тук е моментът да благодарим на г-жа Игнатова /директор на 191 ОУ/ г-н Милчо Димитров ,за тяхната отзивчивост.

 Съвместно секретарят и библиотекарят при читалището организираха чести занимания с децата от училището в импровизираната "Детска работилница".Под надслов: "С тези две ръчички....", бяха изработени картички със зимни мотиви, пролетни картички,великденски яйца и мартеници,с които на 01.03.бяха окичени децата и учителите от ДГ" Радост".През май превърнахме "Детската работилница" в "Бързо ,лесно,вкусно" и приготвяхме баница.

 Тази година съвместният ни проект с училище за чужди езици Биг Бен,не се осъществи по независещи от нас причини.Ръководството на училището до последно ни уверяваше, че учебния процес ще стартира, както през предходната година,с което ни попречиха да реагираме своевременно и да преговаряме с друго такова,склонно да осигури учител.

Художествено–творчески процес:

 В самодейните състави и групи на НЧ"Пробуда-1926",развиват своя талант и умения над 80 деца и възрастни,като те се явяват основни участници в провеждането на културни прояви и събития от културния календар на читалището, читалищата в района и извън него.Представят достойно институцията на фестивали в страната и чужбина.

 През 2018г. съществуваха две детски танцови групи/ деца и юноши/,като общият брой деца в тях е нараснал значително в сравнение с предходните години.Заслуга за това има художественият им ръководител Милка Димитрова,която влага огромно усърдие и старание при работата си с тях.Увеличи се броя на техните изяви,както на собствена,така и на чужди сцени,затова и отличията им не закъсняха.

 През месец май, ДТГ взе участие в 10-ти детски фолклорен конкурс "Дай бабо огънче"с.Мещица общ.Перник,където бяха отличени със сребърен медал и диплома.Същия месец танцуваха на "Олимпийския ден" на 191 ОУ "Отец Паисий".Във фестивала "Фолклорна магия" гр.Банско през юни, бяха оценени с втора награда.На традиционния събор "Успение Богородично" радваха местната публика с танци и песни.По случай деня на Народните Будители участваха в конкурс в хотел "Рамада" и грабнаха първо място за танц и второ място за песен.Изявиха се с богат репертоар от танци и песни и на коледния концерт на читалището.От март месец 2019г.,момичетата от юношеската група, танцуват редом с възрастните от ТС „Железница”.

 ТГ"Железница"с ръководител Венелин Кирков, също имаше редица изяви.Месец март представиха читалището си на седмо издание на фестивала "Пролетно хоро" гр.Велинград.През месец април танцуваха на международния фолклорен фестивал "Шопски наниз" гр.Костинброд.Взеха участие през месец май в традиционния фолклорен фестивал "С песен и танц" -Панчарево и се изявиха на "Юнски празници" с.Лозен.Зарадваха местната публика и гостите на традиционния събор "Успение Богородично" с уменията си.През месец септември взеха участие във фестивала "Живия огън на традициите" .Представиха се на ниво пред местната публика и гостите на коледния концерт.

 От февруари 2018г., ТС"Железница" е с нов ръководител г-н Станислав Крумов,който положи много усилия за да създаде нов репертоар на състава и в рамките на четири месеца имаше на лице три нови танца,с които ТС"Железница" се представи на високо ниво на празника,по случай 30год.Район Панчарево.Взе участие в "Юнски празници" с.Лозен.През месец август ТС"Железница" прие поканата на НЧ „ Надежда”с.Дивля общ.Перник и участва в традиционния им събор с песни и танци.Изяви се на собствена сцена на 15.08 и представи читалището на деветия международен танцов фестивал в гр.Кечкемет-Унгария.На Националния фолклорен фестивал „ При шопите” Казичане през месец септември,взе първа награда за танц и втора награда за песен.Представи богат репертоар на коледния концерт на с.Железница.

 Г-н Станислав Крумов пое ръководството и на женската певческа група към читалището.Групата,заедно с народния оркестър,взе участие в празника на с.Бистрица през месец май,а през юни представиха четири песни на празника на билката Еньовден в кв.Симеоново.През месец август певческата група участва в събора в с.Дивля и на международния фестивал в гр.Кечкемет-Унгария.Представиха се с две песни на коледния концерт.

 Групата за хорца, с ръководител Диян Младенов,не проявява интерес към сценични изяви,но пък изучават с удоволствие и усърдие хората от българския фолклор.

 И през тази година бяха проведени два курса на обучение- "Лазаруване" и "Коледуване".Курсовете бяха с продължителност месец,като тяхната цел бе да се научат и преговорят обредните танци и песни свързани с двата празника.Останахме верни на традицията и Коледари и Лазарици зарадваха жителите на селото с пожелания за здраве и берекет.Наши гости на „Лазаровден” бяха ученици от софийското 145 то СОУ ,които запознахме с начина ,по който почитаме празника в с. Железница и споделихме с тях обаянието на обичая.Придружени от г-жа Игнатова /директор на 191 ОУ/ и г-н Сремкин ,лазариците ни пяха за здраве и берекет в Регионално Управление на Образованието,Дирекция „Народен парк Витоша” и в СО Район Панчарево. Коледарите ни бяха поканени да поздравят кмета на Р-н Панчарево.

 Тази година,за осъществяване на своите проекти и курсови работи,съдействие от нас потърсиха студенти от СУ „ Климент Охридски „ – факултет славянска филология ,на които осигурихме необходимата им информация /материали,снимки…./ по темите им,свързани с българските обичаи и нрави.

 Обогатихме според възможностите си и сценичния гардероб.Ушити бяха 8бр. японджаци за коледарите ,10бр. туники за ДТГ,както и детски украси за главите,които са допълнение към детските носии.Направиха се и 10бр. калпаци,още шамлии и кърпички.

 Кандидатствахме и спечелихме проект „Зелена София”,от който ни бяха предоставени зелени храсти,рози и паркова мебел /очакваме само пейките/.

 И тази година не бяхме подминати от медиите.В излъченото на 09.02.2018г.публицистично предаване по БНТ2 „Местно време”,темата бе изключително за с.Железница,като 10 мин. от ефирното време бе отделено на НЧ” Пробуда-1926”.Възстановките на двата обичая „Ладуване” и „Сполазване”,които направихме за предаването „На кафе” по Нова ТВ,отново бяха излъчени на Стефановден и на Игнажден ,поради интерес.

 В предвид на гореизложените дейности смятам,че НЧ” Пробуда-1926” активно участва в културния живот на нашето население и продължава да бъде едно от най– активните читалища в р-н Панчарево.То е дом на книгата,танците ,музиката,образованието и приложното изкуство.Въпреки трудностите,които имахме като институция и въпреки напрегнатото ежедневие на хората,тук в Читалището можем да намерим онова,което би подхранило духа и би спасило уникалното, българско народно творчество,обичаи и традиции.

 Нека пожелаем на Читалищното настоятелство,на проверителната комисия,секретаря,библиотекаря,художествените ръководители и не на последно място на самодейците още много културни мероприятия и незабравими участия във фестивали.Изискват се много усилия ,упорита работа и творческо дръзновение.Пожелаваме си го!

Благодаря за вниманието!

**Настоятелство**

1. Румяна Василева Йорданова - Председател

2. Дойчин Стоянов Сремкин

3. Диян Веселинов Младенов

4. Албена Веселинова Попова

5. Зоя Кирилова Гергинова

**Проверителна комисия**

1. Виолетка Димитрова Милева – Председател

2.Роза Дечкова Костова

3. Боряна Любчова Начева